Document ID: 32012D0226

A BIZOTTSÁG HATÁROZATA
(2012. április 23.)
a vasúti rendszerre vonatkozó közös biztonsági célok második csoportjáról
(az értesítés a C(2012) 2084. számú dokumentummal történt)
(EGT-vonatkozású szöveg)
(2012/226/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról szóló, 2004. április 29-i 2004/49/EK európai parlamenti és tanácsi irányelvre (vasútbiztonsági irányelv) (1) és különösen annak 7. cikke (3) bekezdésére,
mivel:
(1)
A Bizottság a 2004/49/EK irányelvnek megfelelően megbízást adott az Európai Vasúti Ügynökségnek (a továbbiakban: az ügynökség) a 2011-2015 közötti időszakra vonatkozó közös biztonsági célok, valamint a kapcsolódó közös biztonsági rendszerek tervezeteinek kidolgozására. Az ügynökség benyújtotta a közös biztonsági célok második csoportjának tervezetéről szóló ajánlását a Bizottság számára. Ez a határozat az ügynökség ajánlásán alapul.
(2)
A 2004/49/EK európai parlamenti és tanácsi irányelv 6. cikkében említett, a biztonsági célok elérésének értékelésére alkalmazandó közös biztonsági módszer elfogadásáról szóló, 2009. június 5-i 2009/460/EK bizottsági határozatban (2) meghatározott módszer szerint a 2004/49/EK irányelvvel összhangban lévő közös biztonsági célok első és második csoportjának kialakítása érdekében nemzeti referenciaértékek segítségével számszerűen meg kell határozni a tagállamok vasúti rendszereinek jelenlegi biztonsági színvonalát. A 2009/460/EK irányelv meghatározása szerint a nemzeti referenciaérték egy olyan referencia-mértékegység, amely az érintett tagállam esetében a maximális elfogadható kockázat szintjét adja meg egy adott vasúti kockázati kategóriára vonatkozóan. Abban az esetben azonban, ha a nemzeti referenciaérték magasabb, mint a módszer alapján kiszámított vonatkozó közös biztonsági cél értéke, a tagállam maximális elfogadható kockázati szintjét a nemzeti referenciaértékekből a 2009/460/EK irányelv mellékletének 2.2. szakaszában meghatározott módszertan alapján származtatott közös biztonsági cél értéke adja meg.
(3)
A közös biztonsági célok első csoportjának a 2004-2007 közötti időszak adatai alapján kiszámított értékeit a 2004/49/EK európai parlamenti és tanácsi irányelv 7. cikkében említett közös biztonsági célokról szóló, 2010. július 19-i 2010/409/EU bizottsági határozat (3) állapítja meg.
(4)
A 2004/49/EK irányelv rendelkezik a közös biztonsági célok második csoportjáról, amelynek a közös biztonsági célok első csoportjából és az azok végrehajtásából nyert tapasztalatokon kell alapulnia. Ezeknek tükrözniük kell azokat a kiemelt területeket, ahol a biztonsági szintet növelni kell. A közös biztonsági célok második csoportjának értékei a tagállamok által a vasúti közlekedés statisztikájáról szóló, 2002. december 16-i 91/2003 európai parlamenti és tanácsi rendeletnek (4) megfelelően a 2004-2009 közötti időszaknak az Eurostat rendelkezésére bocsátott statisztikai adatai segítségével kerültek megállapításra. A számítás alapjául a 2009/460/EK irányelv mellékletének 2.1.1. és 2.3.1. pontjában meghatározott módszertan szolgált.
(5)
A közös biztonsági célok első csoportjának 2010. júliusi közzététele óta eltelt idő nem volt elegendő ahhoz, hogy kellő tapasztalatot lehessen levonni a kockázati kategóriák megváltoztatása tekintetében. A kockázati kategóriák ezért a közös biztonsági célok első csoportjára vonatkozó kategóriákkal megegyezők maradnak. A vasúti balesetek és a vasúti balesetekben elhunytak számát figyelembe véve azonban a két fő kockázati kategóriának a vasút területén jogosulatlanul tartózkodó személyek (a halálesetek 60 %-a) és a szintbeli átjárót használók (a halálesetek 29 %-a) tekintendők.
(6)
A közös biztonsági célok második csoportjának értékei az Unió teljes vasúti rendszerére vonatkoznak. Nincs rendelkezésre álló adat a vasúti rendszer különböző részeire érvényes közös biztonsági célok meghatározásához, ahogy azt a 2004/49/EK irányelv 3. cikke e) pontja előírja. A rendelkezés értelmében a közös biztonsági célok azt a biztonsági szintet jelentik, amelyet a vasúti rendszer különböző részein (mint például a hagyományos vasúti rendszer, nagysebességű vasúti rendszer, kizárólag áruszállításra használt hosszú vasúti alagutak vagy vonalak) és a rendszer egészén mindenképpen meg kell valósítani, és amelyet a kockázatelfogadási kritérium fejez ki. A vasúti rendszer különböző tagállamokban üzemelő részeinek biztonsági színvonalát reprezentáló harmonizált és megbízható információk hiányában a vasúti rendszer szóban forgó részeire vonatkozó közös biztonsági célok kidolgozása jelenleg nem lehetséges. Ennek ellenére indokolt elfogadni a közös biztonsági célok második csoportját.
(7)
A 2010/409/EU határozat helyébe ezért ez a határozat lép.
(8)
Az e határozatban előírt rendelkezések összhangban vannak a 2004/49/EK irányelv 27. cikkének (1) bekezdésében említett bizottság véleményével,
ELFOGADTA EZT A HATÁROZATOT:
1. cikk
Tárgy és fogalommeghatározások
Ez a határozat a 2004/49/EK irányelvvel és a 2009/460/EK határozattal összhangban megállapítja a vasúti rendszerre vonatkozó közös biztonsági célok második csoportját.
E rendelet alkalmazásában a 2004/49/EK irányelv, a 91/2003/EK rendelet és a 2009/460/EK határozat szerinti meghatározások alkalmazandók.
2. cikk
Nemzeti referenciaértékek
A különböző tagállamokra és kockázati kategóriákra vonatkozó közös biztonsági célok megállapításához használt nemzeti referenciaértékeket a melléklet 1. része tartalmazza.
3. cikk
Közös biztonsági célok
A közös biztonsági célok második csoportjának különböző kockázati kategóriákra vonatkozó, és a vasúti rendszer egészét lefedő értékeit a melléklet 2. része tartalmazza.
4. cikk
Hatályon kívül helyezés
A 2010/409/EU határozat hatályát veszti.
5. cikk
Címzettek
Ennek a határozatnak a tagállamok a címzettjei.
Kelt Brüsszelben, 2012. április 23-án.

Labels: 8